Jegyzőkönyv

**Készült**: Őcsény Község Önkormányzata Képviselő-testületének 2016. április 27. 18 00órakor a Községháza tanácskozó termében tartott testületi üléséről.

# Jelen vannak:

 Fülöp János polgármester

Kozma Zoltánné alpolgármester

Fazekas Zsuzsanna képviselő

Csapai János képviselő

Kötelesné Hamrik Lilla képviselő

Scultéty Erzsébet képviselő

Kalányos János képviselő

# Tanácskozási joggal:

Kondriczné dr. Varga Erzsébet jegyző

**Meghívottak:**

Dr. Pilisi Gábor r. ezredes kapitányságvezető

 Karaszi Péter t. alezredes kirendeltség-vezető

 Mozolai Krisztián r. törzsőrmester körzeti megbízott

 Horváth Gábor pénzügyi előadó

**Fülöp János polgármester:** Jó estét kívánok, sok szeretettel köszöntöm a jegyző Asszonyt, az alpolgármester Asszonyt, a Hivatal munkatársát, meghívott vendégeinket és a Képviselő-testület tagjait. Megállapítom, hogy a képviselő-testület határozatképes 7 fő jelen van. Jegyzőkönyv hitelesítőnek felkérem Kötelesné Hamrik Lilla képviselő Asszonyt, jegyzőkönyvvezetőnek Lovasné Bergmann Magdolnát, a Hivatal munkatársát. Aki ezzel egyetért, kérem, kézfelemeléssel jelezze.

**A Képviselő-testület 7 igen szavazattal, egyhangúlag az alábbi határozatot hozza:**

**78/2016.(IV.27.) Kt számú határozat**

**Őcsény Község Önkormányzatának Képviselő-testülete jegyzőkönyv-hitelestőnek Kötelesné Hamrik Lilla képviselőt kéri fel.**

**Fülöp János polgármester:** Ismertetném a Napirendi pontokat.

# N A P I R E N D

1. **Polgármester tájékoztatója a lejárt határidejű határozatokról, az átruházott hatáskörben hozott döntésekről és az előző ülést követően tett fontosabb intézkedésekről.**

Előadó: Fülöp János polgármester

1. **Beszámoló a rendőrség 2015. évi munkájáról**

Előadó: Dr. Pilisi Gábor r. ezredes kaptányság vezető

1. **Tájékoztató a Szekszárdi Katasztrófavédelmi Kirendeltség 2015. évi tevékenységéről**

Előadó: Karaszi Péter tű. alezredes kirendeltség- vezető

1. **Őcsényi Közös Önkormányzati Hivatal 2015. évi zárszámadásának elfogadása**

Előadó: Kondriczné dr. Varga Erzsébet jegyző

**Tárgyalja:** Pénzügyi Bizottság

1. **Őcsény Község Önkormányzata 2015. évi zárszámadásának elfogadása**

Előadó: Fülöp János polgármester

**Tárgyalja:** Pénzügyi Bizottság

1. **A közterületek tisztántartásáról és a települési hulladékgazdálkodásról szóló önkormányzati rendelet módosítása**

Előadó: Fülöp János polgármester

1. **A Fadd és Környéke Gyepmesteri Társulás társulási megállapodásának elfogadása**

Előadó: Fülöp János polgármester

**Tárgyalja:** Pénzügyi Bizottság

1. **Az Őcsényi Cigány Nemzetiségi Önkormányzat kérelmének megvitatása**

Előadó: Fülöp János polgármester

1. **A 783, 786 hrsz.-ú ingatlanok telekcsoport újraelosztása kapcsán 37 m2 terület térítésmentes átadásának elfogadása**

Előadó: Fülöp János polgármester

1. **Egyebek**

**Fülöp János polgármester:** Mivel Sárpilis község visszavonta a kérését, ezért a meghívóban szereplő VIII. számú napirendi pontot nem tárgyaljuk.

Aki egyetért a napirendek tárgyalásával, kézfeltartással jelezze.

**A képviselő-testület 7 igen szavazattal, egyhangúan, egyetért a napirendi pontok tárgyalásával.**

**Fülöp János polgármester:** Tisztelt testület, az lenne a kérésem, hogy a rendőrség és a katasztrófavédelem vezetőinek beszámolóit hallgassuk meg elsőként.

**A képviselő-testület 7 igen szavazattal, egyhangúan, egyetért a napirendi pontok sorrendjének megváltoztatásával.**

1. **Napirend**

**Beszámoló a rendőrség 2015. évi munkájáról**

**Fülöp János polgármester:** Átadnám a szót dr. Pilisi Gábor rendőr ezredes Úrnak a Szekszárdi Rendőrkapitányság vezetőjének, hogy tartsa meg rendőrség 2015. évi munkájáról szóló beszámolóját.

**Dr. Pilisi Gábor rendőrkapitány:** A beszámolóm anyagából kitűnik, hogy mint Magyarországon, úgy Tolna Megyében, és a Szekszárdi Kapitányság illetékességi területén csökken a bűncselekmények száma. A vagyon elleni bűncselekmények az összes bűncselekmény 60-65%-át teszik ki, ezek döntően lopások, rongálások és betörések. A tulajdon elleni szabálysértések száma is csökkenést mutat. Voltak nehézségeink, de törekedtük a közterületek rendjének fenntartására, hogy legyen mindig rendőri jelenlét. A tavalyi évben kettő hónapban is segítenünk kellett a migránsválság miatt, ekkor Baranyába és Csongrád megyébe vezényelték állományunk egy részét. E miatt közbiztonsági deficit nem keletkezett. Itt önöknél évente 50-60 bűncselekmény történik, ezért megfontolandó lenne a polgárőrség működtetése. Ha lenne ilyen civil kezdeményezés, akkor mi önöknek ehhez minden segítséget megadunk. Pár gondolatot még szeretnék Őcsényről elmondani. Mint említettem 50-60 bűncselekmény történik a községben. Ezeknek a bűncselekményeknek a fele vagyonelleni bűncselekmény. Garázdaság, testi sértés nem volt jellemző. Ittas vezetés hat darab volt. Súlyos bűncselekmény nem történt. Jellemző volt, hogy a lakatlan ingatlanokba törtek be. A bűncselekmények felét sikerült felderítenünk. A repülőtéren történt betörést sajnos nem tudtuk felderíteni. Én azt gondolom, hogy a közbiztonsági helyzet a községben kiegyensúlyozott volt.

**Fülöp János polgármester:** A polgárőrség megalakítására volt kezdeményezés, de sajnos nem tudtak megalakulni, mert nem vállalta senki az elnöki, titkári, gazdasági vezetői tisztséget. A probléma az, hogy a fiatalok körében elterjedt tudatmódosító szerek használata. A szerhasználó fiatalok 1-2 ezer forintért is betörnek, hogy legyen miből megvásárolni a drogot. Jelenleg ennek a problémának a kiküszöbölésére nem látok megoldást. Ha a repülőtéren idén is lesz rendezvény, akkor jobban fel fogunk készülni, hogy ne ismétlődhessenek meg a tavalyi lopások. Azt gondolom a rendőrség sokat fejlődött mind eszközökben, mind állományban, de a betörések felderítésében kevesebb eredményt látok. A körzeti megbízottak jelenléte biztosított. Mi a kamera rendszerünk fejlesztését tervezzük, hiszen a jelenlegi kameráinkkal az éjszakai felvételek nem hasznosíthatóak. Mindenkinek igyekszünk munkát biztosítani, mert úgy vélem, ha van az embereknek megélhetése, akkor kevesebb lesz a lopás is.

**Kozma Zoltánné alpolgármester:** Ön hogyan látja, mivel lehetne javítani a falu biztonság érzetét? Hogyan segíthetünk mi az önök munkájában?

**Dr. Pilisi Gábor rendőrkapitány:** Kamerák telepítése, polgárőrség, nagyobb rendőri jelenlét ez mind segíthet. E mellett bűnmegelőzési előadásokat is szívesen tartunk. Célunk a még jobb felderítés. A lakások védelmét a vagyonvédelmi cégek technikáival lehet megoldani. Ez ma már nem elérhetetlen áron van. Ahol ilyen technikai védelem van, ott nincs betörés.

**Kozma Zoltánné alpolgármester:** Én azt látom, hogy beszélünk róla, hogy mit kéne tenni, de semmi sem történik.

**Dr. Pilisi Gábor rendőrkapitány:** Csináljuk meg ezeket, amiről beszéltünk! Szívesen eljövünk előadásokat tartani, elmondjuk, hogyan kell megelőzni a bűncselekményeket, támogatjuk a polgárőrség szervezését, a szerhasználat következményeiről is beszélünk.

**Kötelesné Hamrik Lilla képviselő:** Ha valaki kamerát szerel fel a telkén, akkor nézhet-e a kamera az utca felé, és elfogadják- e a felvételét bizonyítéknak?

**Dr. Pilisi Gábor rendőrkapitány:** Magánszemély közterületre nem tehet ki kamerát, csak a saját portájára. Csak a közvetlen bejáratát nézheti. A kamera felvétele elfogadható bizonyítéknak.

**Fülöp János polgármester:** Községünkben nő a lakosságszám egyre többen költöznek ide, és csökken az üres ingatlanok száma. A polgárőrség megalakításának is még egyszer neki fogunk futni. Kérdése valakinek a kapitány Úrhoz? Ha nincs, akkor köszönjük szépen a beszámolót. A testület elfogadja a rendőrség 2015. évi beszámolóját, aki ezzel egyetért, az kézfelemeléssel jelezze.

**A képviselő-testület 7 igen szavazattal, egyhangúan, az alábbi határozatot hozza:**

**79/2016.(IV.27.) Kt számú határozat**

**Őcsény Község Önkormányzatának Képviselő-testülete a Szekszárdi Rendőrkapitányság 2015. évi munkájáról szóló tájékoztatást a szóbeli kiegészítésekkel együtt elfogadja.**

**A határozatról értesül: Szekszárdi Rendőrkapitányság**

 **Irattár**

1. **Napirend**

**Tájékoztató a Szekszárdi Katasztrófavédelmi Kirendeltség 2015. évi tevékenységéről**

**Fülöp János polgármester:** Átadnám a szót Karaszi Péter tűzoltó alezredes Úrnak a Szekszárdi Katasztrófavédelmi Kirendeltség vezetőjének hogy, tartsa meg a 2015.évi tevékenységükről szóló beszámolóját.

**Karaszi Péter kirendeltség- vezető:** A 2015. évi tevékenységünk beszámolóját részletesen leírtuk és elküldtük önöknek. A tűzoltóság munkájával kapcsolatban szeretném elmondani, hogy Őcsénybe tavaly 11 alkalommal kellett vonulnunk. 6 alkalommal műszaki mentés, 4 alkalommal tűzeset és 1 alkalommal téves riasztás miatt. A Széchenyi utcában gázvezeték szakadás történt. Itt akkor tudtunk csak beavatkozni mikor a vezeték szakaszolva lett. A munkánkat hátráltatta, hogy a tűzivíz hálózat nem volt megfelelő állapotban. Nem volt megfelelő a nyomás, a földalatti tűzcsap földdel volt takarva, és a kitáblázás sem volt megfelelő. Ebből az esetből okulva, a működési területünkön kampányszerűen ellenőriztük a tűzcsapokat. Több esetben is szükséges volt a csere illetve javítások is történtek. Ezzel tudtuk növelni a tűzvédelmi biztonságot. Hatósági tevékenységet is végzünk. Ebbe a kategóriába tartozik a tűzcsapok ellenőrzése, tűzvédelmi ellenőrzések. Ezek arra irányulnak, hogy lakosságnak nagyobb legyen a tűzbiztonsága. Sajnos Őcsényben az önkéntes tűzoltó egyesület megszűnt, de reméljük ez ügyben előbb utóbb lesz előremozdulás. Igaz hogy a Szekszárdi Tűzoltó Parancsnokság nincs távol, de ha másik káresetnél vannak a kollégáim, akkor nem tud Szekszárdról jönni a segítség csak távolabbról. Fontos, hogy minél előbb szüntetjük meg a tüzet, annál kevésbé terjed tovább, és annál kevesebb lesz a kár. Jó lenne, ha újra felállna az Őcsényi Tűzoltó Egyesület, mert a tűzeseteknél ők is be tudnának avatkozni.

**Fülöp János polgármester:** Vannak őcsényi tűzoltók Önöknél. Tudtommal az eszközállomány is sokat javult a parancsnokságon. Bízunk benne, hogy a jövőben kevesebbet kell vonulni, nem lesz annyi tűzeset. A repülőtéren megrendezett ifjúsági katasztrófavédelmi versenyt támogattuk.

**Karaszi Péter kirendeltség- vezető:** Köszönjük a helyet, amit számunkra biztosítottak, illetve a felajánlásokat, amit a tűzoltó múzeumnak adtak.

**Fülöp János polgármester:** Észrevétele, kérdése valakinek? Aki elfogadja a Szekszárdi Katasztrófavédelemi Kirendeltség 2015. évi tevékenységéről szóló beszámolóját, az kézfelemeléssel jelezze.

**A képviselő-testület 7 igen szavazattal, egyhangúan, az alábbi határozatot hozza:**

**80/2016.(IV.27.) Kt számú határozat**

**Őcsény Község Önkormányzatának Képviselő-testülete a Szekszárdi Katasztrófavédelmi Kirendeltség 2015. évi tevékenységéről szóló tájékoztatót a szóbeli kiegészítésekkel együtt elfogadja.**

**A határozatról értesül: Szekszárdi Katasztrófavédelmi Kirendeltség**

 **Irattár**

1. **Napirend**

**Polgármester tájékoztatója a lejárt határidejű határozatokról, az átruházott hatáskörben hozott döntésekről és az előző ülést követően tett fontosabb intézkedésekről.**

**Fülöp János polgármester:** Ismerteti az előterjesztést. (Az előterjesztés a jegyzőkönyvhöz mellékelve.)

**Fülöp János polgármester:** Ismerteti a határozati javaslatot. (A határozati javaslat a jegyzőkönyvhöz mellékelve.) Aki ezzel egyetért, kérem, kézfelemeléssel jelezze.

**A képviselő testület 6 igen és 1 tartózkodással az alábbi határozatot hozza:**

**81/2016.(IV.27.) Kt számú határozat**

**Őcsény Község Önkormányzatának Képviselő-testülete a polgármester tájékoztatóját a lejárt határidejű határozatok végrehajtásáról, az átruházott hatáskörben tett fontosabb intézkedésekről a kiegészítésekkel együtt elfogadja.**

1. **Napirend**

**Őcsényi Közös Önkormányzati Hivatal 2015. évi zárszámadásának elfogadása**

**Fülöp János polgármester:** Átadom a szót Horváth Gábor pénzügyi előadónak.

**Horváth Gábor pénzügyi előadó:** A Közös Hivatal állami támogatásból gazdálkodik, ezt az összeget a közös hivatal fenntartására és működtetésére kell felhasználni. A közös hivatal belefér a rendelkezésére álló forrásokba. Mivel tavaly egy létszám fél évig nem volt betöltve, ebből megtakarítás jelentkezett, azaz nem volt elköltve a támogatás ezen része.

**Fülöp János polgármester:** A Közös Hivatalnál isa fő kiadásokat a bérek és a járulékok teszik ki. Mivel nem kellett év közben annyi bért kifizetni ebből van a megtakarítás. A Pénzügyi Bizottság tárgyalta a zárszámadás elfogadását.

**Fazekas Zsuzsanna a pénzügyi bizottság elnöke:** A bizottság tárgyalta és elfogadásra javasolja.

**Fülöp János polgármester:** Ismerteti a határozatot, (a határozati javaslat a jegyzőkönyvhöz mellékelve.) Aki a Közös Hivatal 2015. évi zárszámadását elfogadja az kézfeltartással jelezze.

**A képviselő testület 7 igen szavazattal egyhangúan az alábbi határozatot hozza:**

**82/2016.(IV.27.) Kt számú határozat**

**Őcsény Község Önkormányzatának Képviselő-testülete az Őcsényi Közös Önkormányzati Hivatal 2015. évi zárszámadását a mellékelt tartalommal, alulfinanszírozását 4.703.244,-Ft-tal, a 2015. december 31-én meglévő pénzkészletét 1.226.345,-Ft-tal elfogadja.**

**Az alulfinanszírozás összege két egyenlő részletben 2016. május 31. és szeptember 31. napjáig kiegyenlítésre kerül.**

**Felelős: Kondriczné dr. Varga Erzsébet jegyző**

 **Nagyné Pohlon Mónika aljegyző**

**Határidő: folyamatos**

**Határozatról értesül: Pénzügy**

 **Irattár**

1. **Napirend**

**Őcsény Község Önkormányzata 2015. évi zárszámadásának elfogadása**

**Fülöp János polgármester:** A tavalyi évünk feszített volt.Megrendeztük a Sárközi Lakodalmat, felújítottuk a gyermekorvosi rendelőt, megvásároltuk a repülőtéren a faházakat, kettő ingatlant vásároltuk, vettünk egy kisbuszt emiatt átmeneti likviditási gondokkal küzdöttünk. Januárban hitelt vettünk fel, amit már vissza is fizettünk. Az óvoda, közös hivatal és az önkormányzat is tudott működni. Közfoglalkoztatott létszámot is fel tudtuk venni.

**Horváth Gábor pénzügyi előadó:** Teljesítés adatok megegyeznek a költségvetés módosításakor tárgyalt mellékletek közül a 8. mellékletig. A többi táblázattal lett kiegészítve az adattartalom. Az kitűnik az adatokból, hogy az elmúlt évben rengeteg beruházás és felújítás volt.

**Fülöp János polgármester:** A napirendi pontot a Pénzügyi Bizottság tárgyalta, átadnám a szót Fazekas Zsuzsannának a Pénzügyi Bizottság elnök Asszonyának.

**Fazekas Zsuzsanna a Pénzügyi Bizottság elnök:** Őcsény Község Önkormányzata 2015. évi zárszámadását a Pénzügyi Bizottság tárgyalta és elfogadásra javasolja.

**Fülöp János polgármester:** Aki az előterjesztés mellékletét képező rendelet tervezettel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi rendeletet hozza:**

**Őcsény Község Önkormányzata Képviselő-testületének 6/2016. (V.02.) önkormányzati rendelete a 2015. évi zárszámadásról**

**Fülöp János polgármester:** Még egyszer szeretném megköszönni Horváth Gábornak az eddigi itt végzett munkáját. Gábor egy megtisztelő munkalehetőséghez jutott, ezért távozik tőlünk. Kívánom, hogy találd meg a számításodat, érezd jól magad.

**Horváth Gábor pénzügyi előadó:** Én is szeretnék köszönetet mondani. Köszönöm a sok segítséget, amit tőletek kaptunk. Nehéz volt meghoznom ezt a döntést, de ez egy olyan lehetőség volt, amit kár lett volna kihagyni. Ha szükségetek lesz rá, a jövőben is számíthattok a segítségemre.

1. **Napirend**

**A közterületek tisztántartásáról és a települési hulladékgazdálkodásról szóló önkormányzati rendelet módosítása**

**Fülöp János polgármester:** Szeretném elmondani, hogy még egy napon, május 10.-én 900-1100 között lehet szelektív hulladékgyűjtő edényeket átvenni a reptéren. Utána az önkormányzaton keresztül tud az edényekhez hozzájutni a lakosság azon része, aki rendelkezik érvényes szerződéssel és nincs díjtartozása. Az szelektívhulladék gyűjtő edények ürítése első alkalommal május 24.-én lesz.

**Kondriczné dr. Varga Erzsébet jegyző:** A hulladéktároló edények mérete miatt vált szükségessé a módosítás. Illetve jogszabály szerint két háztartás a jövőben már nem foghat össze, külön szükséges a hulladékgyűjtőre szerződést kötniük.

**Fülöp János polgármester:** Aki nem veszi igénybe a szolgáltatást, az jelentse le. Nálunk a hivatalban kaphat hozzá nyomtatványt.

**Kötelesné Hamrik Lilla képviselő:** Úgy hallottam, hogy volt az Alisca Terrának egy ötlete, hogy chipet helyeznek a kukára, és ürítésenként kell fizetni. Ezzel tudnák szabályozni, hogy kinek mennyit kell fizetni. Ez tényleg várható?

**Fülöp János polgármester:** Nem. A szolgáltatás díja nem változik, de változtatni sem lehet rajta. A szelektív hulladékgyűjtő edények használata ingyen van. Itt az a cél, hogy kevesebb válogatatlan szemét kerüljön a Cikói Hulladéklerakóba. A lerakói díj összege tonnánként 8 ezer forintba kerül.

**Kozma Zoltánné alpolgármester:** Mi történik, ha eltűnik a kuka?

**Fülöp János polgármester:** Az edények pályázati pénzből vannak, de a pótlást már saját pénzből kell megoldani. Szekszárdról lehet hozni újat, de már saját költségen. Szeretném elmondani, hogy az Alisca Terrától sok komposztált virágföldet kaptunk. Akinek szüksége van rá, vihet belőle.

**Fazekas Zsuzsanna képviselő:** Ősszel a nagyobb ágakat is elviszik, ha összekötjük?

**Fülöp János polgármester:** Azt viszik el, ami belefér a kukába, de utána érdeklődöm, hogy ami nem fér bele azt is elszállítják-e.

**Fülöp János polgármester:** Aki az előterjesztés mellékletét képező rendelet tervezettel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi rendeletet hozza:**

**Őcsény Község Önkormányzata Képviselő- testületének 7/2016. (V. 02.) önkormányzati rendelete a közterületek tisztántartásáról és a települési hulladékgazdálkodásról szóló 1/2014. (I. 31.) önkormányzati rendelet módosításáról**

1. **Napirend**

**A Fadd és Környéke Gyepmesteri Társulás társulási megállapodásának elfogadása**

**Fülöp János polgármester:** Van egy jó kezdeményezés. Jelenleg 8 település kötné a társulási megállapodást.Viszont a társulás működtetéséhez pályázati pénzre lenne szükség, hogy ez a mai kornak megfelelően tudjon működni. Addig 1Ft/lakos/ év díjat fizetünk. Cél, hogy az állati hulladék begyűjtése, kezelése, kóbor kutyák begyűjtése megoldott legyen. A kutyák befogásának kérdése jelenleg nem megoldott. Javaslom, hogy a testület támogassa a társulási megállapodást. A társulás tagjai lobbiznak a forrásokhoz való hozzájutásért.

**Csapai János képviselő:** A konténernél nem lehetne lebetonozni a területet?

**Fülöp János polgármester:** De igen.A cél viszont az, hogy bele dobják és ne mellé.

**Kondriczné dr. Varga Erzsébet jegyző:** Nyolc település összefogásával létrejött a társulás. Várhatóan még mások is csatlakozni fognak hozzá.

**Fülöp János polgármester:** A napirendi pontot a Pénzügyi Bizottság tárgyalta, átadnám a szót Fazekas Zsuzsannának a Pénzügyi Bizottság elnök Asszonyának.

**Fazekas Zsuzsanna a Pénzügyi Bizottság elnöke** Az előterjesztést a Pénzügyi Bizottság tárgyalta és elfogadásra javasolja..

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi határozatot hozza:**

**83/2016.(IV.27.) Kt számú határozat**

**Őcsény község Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 88. §-ának (2) bekezdése alapján a Fadd és Környéke Gyepmesteri Társulás társulási megállapodását a határozat melléklete szerinti tartalommal jóváhagyja.**

**A képviselő- testület felhatalmazza a polgármestert a társulási megállapodás aláírására és a szükséges jognyilatkozatok megtételére.**

**Felelős: Fülöp János polgármester**

**Határidő: 2016. április 30.**

**Határozatról értesül: Fadd Nagyközség Önkormányzata**

 **Pénzügy**

 **Irattár**

1. **Napirend**

**Az Őcsényi Cigány Nemzetiségi Önkormányzat kérelmének megvitatása**

**Fülöp János polgármester:** Az Őcsényi Cigány Nemzetiségi Önkormányzat május 14.-én bált szeretne rendezni, ehhez kéri a segítségünket. Átadom a szót Kalányos Jánosnak.

**Kalányos János ŐCNÖ elnök:** Május 14.-én Pünkösdi Batyus Bált szeretnénk rendezni. A biztonsági őröket és a zenészt is finanszíroznunk kell. A belépődíj elővételben 500.-Ft, a helyszínen 700.-Ft lesz. Az lenne a kérésünk, hogy a termet számunkra ingyen biztosítani szíveskedjenek. Szeretettel várunk mindenkit erre a rendezvényünkre. Természetesen a szavazásnál tartózkodom.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 6 igen szavazattal, és 1 tartózkodással az alábbi határozatot hozza:**

**84/2016.(IV.27.) Kt számú határozat**

**Őcsény Község Önkormányzatának Képviselő-testülete az Őcsényi Cigány Nemzetiségi Önkormányzat által 2016. május 14.-én tartandó rendezvény idejére az Őcsény, Perczel u. 1. szám alatti Közösségi Ház épületének ingyenes használatát engedélyezi.**

**Felelős: Fülöp János polgármester**

**Határidő: 2016. május 10.**

**Határozatról értesül: Őcsényi Cigány Nemzetiségi Önkormányzat**

 **Pénzügy**

 **Irattár**

1. **Napirend**

**A 783, 786 hrsz.-ú ingatlanok telekcsoport újraelosztása kapcsán 37 m2 terület térítésmentes átadásának elfogadása**

**Fülöp János polgármester:** Ismerteti az előterjesztést. (Az előterjesztés a jegyzőkönyvhöz mellékelve.)

Ismerteti a határozati javaslatot. (A határozati javaslat a jegyzőkönyvhöz mellékelve.) Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi határozatot hozza:**

**85/2016.(IV.27.) Kt számú határozat**

**Őcsény Község Önkormányzatának Képviselő-testülete a 783 és a 786 hrsz.-ú ingatlanok telekcsoport újraelosztása kapcsán a 783 hrsz.-ú ingatlanhoz csatolandó 37 m2 terület térítés nélküli átadását elfogadja.**

**A képviselő-testület felhatalmazza a polgármestert az erre vonatkozó megállapodás aláírására.**

**Felelős: Fülöp János polgármester**

**Határidő: 2016.**

**Határozatról értesül: Józsa Ilona**

 **Pénzügy**

 **Irattár**

1. **Egyebek**

**1. MÁV Zrt.-vel kötendő együttműködési megállapodás jóváhagyása**

**Fülöp János polgármester:** Az Őcsényi vasútállomással valamit tenni kell. A szerződést jogászok készítették, ami szigorú feltételeket tartalmaz. Ezért készült ennek a szerződésnek egy módosított változata. Az önkormányzatnak évi 210 ezer Ft-ot adnának, amiből megcsinálnánk a járdát a peronig, kinyitnánk a várótermet, amit kifestenénk. Kaszálnánk és eltakarítanánk a havat, amit eddig is megtettünk. Ez év végéig ezt megpróbálnánk, és ha ez így működik, akkor lesz folytatása.

**Fülöp János polgármester:** A napirendi pontot a Pénzügyi Bizottság tárgyalta, átadnám a szót Fazekas Zsuzsannának a Pénzügyi Bizottság elnök Asszonyának.

**Fazekas Zsuzsanna a Pénzügyi Bizottság elnöke:** Az előterjesztést a Pénzügyi Bizottság tárgyalta és elfogadásra javasolja.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi határozatot hozza:**

**86/2016.(IV.27.) Kt számú határozat**

**Őcsény Község Önkormányzatának Képviselő-testülete a Magyar Államvasutak Zrt.-vel kötendő együttműködési megállapodást a határozat melléklete szerinti tartalommal jóváhagyja.**

**A képviselő testület felhatalmazza a polgármestert az együttműködési megállapodás aláírására.**

**Felelős: Fülöp János polgármester**

**Határidő: folyamatos**

**Határozatról értesül: Magyar Államvasutak Zrt.**

 **Pénzügy**

 **Irattár**

**2. A Széchenyi utcai útburkolat aszfaltozására építési szerződés jóváhagyása**

**Fülöp János polgármester:** Az árajánlatokat megkértük. Az utóbbi időben mi a Magyar Közút Zrt.-vel dolgoztattunk, most az a gond hogy a Magyar Közútnak nincs meleg aszfalt kvótája. Az E-ON-nal is felvettük a kapcsolatot, ami összeget ők állnak, azt nem nekünk, hanem a kivitelezőnek adják. A Balassai út helyreállítására is kértünk árajánlatot. Aratásig szeretnénk ezt helyre állítani. Megkeresett két vállalkozó. A második számú árajánlat a kedvezőbb számunkra. Holnap megkérem őket, hogy az E-ON-nal is egyezzenek meg.

**Fazekas Zsuzsanna képviselő:** A 4,5 milliós költségből 2 milliót állna az E-ON és 2,5 millióba kerülne az önkormányzatnak. Ebben a Balassai út is benne van. Mikor kezdődnek a munkák?

**Kondriczné dr. Varga Erzsébet jegyző:** Ha a testület elfogadja a javaslatot, akkor a szerződés szerint április 28.-tól.

**Kozma Zoltánné alpolgármester:** A Balassai útból mekkora szakasz van benne ebben az összegben?

**Fülöp János polgármester:** Van, ahol teljes szélességében kell megcsinálni, van ahol csak javítva lesz az út. A Széchenyi utca lenne 2.670 000Ft+ÁFA, a Balassai út 920.000Ft+ÁFA.

**Csapai János képviselő:** A Kinizsi utcában is van kátyú, csináljuk meg azt is! Ez 1-2m2.

**Fülöp János polgármester:** Vélhetően marad annyi anyag és megcsináljuk, illetve még a Kazinczy utcát és a bolt előtti részt is.

**Kozma Zoltánné alpolgármester:** A Széchenyi utca elején a gázbekötések miatt megsüllyedt az út. Ez nagyon balesetveszélyes.

**Fülöp János polgármester:** Ez azért van, mert a gázbekötéseket szakszerűtlenül állították helyre. Beszélni fogok az új területgazdával, állítsák helyre a megsüllyedt részeket.

**Fülöp János polgármester:** A napirendi pontot a Pénzügyi Bizottság tárgyalta, átadnám a szót Fazekas Zsuzsannának a Pénzügyi Bizottság elnök Asszonyának.

**Fazekas Zsuzsanna a Pénzügyi Bizottság elnöke** Az előterjesztést a Pénzügyi Bizottság tárgyalta és elfogadásra javasolja.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve) azzal a kiegészítéssel, hogy a vállalkozó az E-on Dél- dunántúli Gázhálózati Zrt. felé számlázza az E-on által vállalt 1.591.240,- Ft+ÁFA összeget. A képviselő- testület a fennmaradó 2.005.925,- Ft+ÁFA összeg teljesítéséről a szerződésben foglaltak szerint gondoskodik. Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi határozatot hozza:**

**87/2016.(IV.27.) Kt számú határozat**

**Őcsény Község Önkormányzatának Képviselő-testülete a Széchenyi utca útburkolatának felújítása érdekében a legkedvezőbb árajánlatot adó Tubi- Hani Kft. ajánlatát fogadja el és az építési szerződést - a határozat melléklete szerinti tartalommal - jóváhagyja azzal a kikötéssel, hogy a vállalkozó az E-on Dél- dunántúli Gázhálózati Zrt. felé számlázza az E-on által vállalt 1.591.240,- Ft+ÁFA összeget.**

**A képviselő- testület a fennmaradó 2.005.925,- Ft+ÁFA összeg teljesítéséről a szerződésben foglaltak szerint gondoskodik.**

**Felelős: Fülöp János polgármester**

**Határidő: 2016. május 30.**

**Határozatról értesül: Pénzügy**

 **Irattár**

**3. Közreműködés az Őcsényi református templom felújítására benyújtandó pályázatban**

**Fülöp János polgármester**: Itt konzorciumi tagsági változás történt, mert aki a VP-ben pályázik, az nem lehet tag. Tehát a református templom felújítása pályázatban nem leszünk konzorciumi tagok, viszont vállalnánk 100.000.-Ft értékben padok, közterületi bútorok letételét a központban és a játszótéren.

**Kondriczné dr. Varga Erzsébet jegyző**: A korábban ebben az ügyben hozott határozatot hatályon kívül helyezzük.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi határozatot hozza:**

**88/2016.(IV.27.) Kt számú határozat**

**Őcsény Község Önkormányzatának Képviselő-testülete egyetért azzal, hogy a VP-6-7.4.1.1-16 - "Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítés" című pályázat keretében az Őcsényi Református Egyházközség és a Magyar Idegenforgalmi és Területfejlesztési Közhasznú Egyesület az önkormányzat kizárólagos tulajdonát képező 839 hrsz.-ú ingatlanon utcabútort helyezzen ki.**

**A képviselő testület felhatalmazza a polgármestert a fentiekkel kapcsolatos bérleti szerződés és egyéb nyilatkozatok aláírására.**

**A képviselő testület egyidejűleg az 52/2016. (III. 23.) Kt számú határozatát hatályon kívül helyezi.**

**Felelős: Fülöp János polgármester**

**Határidő: 2016. május 2.**

**Határozatról értesül: Őcsényi Református Egyházközség**

 **Pénzügy**

 **Irattár**

**4. Közreműködés az Őcsényi református gyülekezeti ház és parókia felújítására benyújtandó pályázatban**

**Fülöp János polgármester:** A református parókia és gyülekezeti ház felújítására benyújtandó pályázatban nem leszünk konzorciumi tagok, viszont vállalnánk 100.000Ft értékben padok letételét a Báta parton.

**Kondriczné dr. Varga Erzsébet jegyző**: A korábban ebben az ügyben hozott határozatot hatályon kívül helyezzük.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi határozatot hozza:**

**89/2016.(IV.27.) Kt számú határozat**

**Őcsény Község Önkormányzatának Képviselő-testülete egyetért azzal, hogy a VP-6-7.4.1.1-16 - Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítés című pályázat keretében a két fillér Őcsényi Református Alapítvány és az Olajág Őcsényi Szociális Szövetkezet az önkormányzat kizárólagos tulajdonát képező 2 hrsz.-ú ingatlanon utcabútort helyezzen ki.**

**A képviselő testület felhatalmazza a polgármestert a fentiekkel kapcsolatos bérleti szerződés és egyéb nyilatkozatok aláírására.**

**A képviselő testület egyidejűleg az 53/2016. (III. 23.) Kt számú határozatát hatályon kívül helyezi.**

**Felelős: Fülöp János polgármester**

**Határidő: 2016. május 2.**

**Határozatról értesül: két fillér Őcsényi Református Alapítvány**

 **Pénzügy**

 **Irattár**

**5. Partnerségi együttműködési megállapodás a Sió vízi- illetve kerékpár turisztikai fejlesztése tárgyában**

**Fülöp János polgármester:** A Sió projekt kiemelt TOP program. Mobil kikötőket szeretnének elhelyezni a Sió Csatornán. A kikötőt Borrévnél lehetne megcsinálni. A töltést pedig kerékpárúttá nyilvánítani. Ha lesz bicikliút, meg energetikai szabadidő park, akkor ez érintene minket is. Ha az önkormányzat területén lesz fejlesztés, akkor kell nyilatkozatot tenni.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi határozatot hozza:**

**90/2016.(IV.27.) Kt számú határozat**

**Őcsény Község Önkormányzatának Képviselő-testülete a Sió vízi- illetve kerékpár turisztikai fejlesztése tárgyában kötendő partnerségi együttműködési megállapodást a határozat melléklete szerinti tartalommal elfogadja.**

**A képviselő testület felhatalmazza a polgármestert a megállapodás aláírására.**

**Felelős: Fülöp János polgármester**

**Határidő: 2016. május 2.**

**Határozatról értesül: Tolna Megyei Önkormányzati Hivatal**

 **Pénzügy**

 **Irattár**

**6. Döntés a KEHOP-5.4.1 "Szemléletformálási programok" című pályázat benyújtásáról**

**Fülöp János polgármester:** Ebből lehetne egy falunapot is csinálni. Kötelező elemek vannak benne, 500 főt kell bevonni, és 5 millió forintot kaphatunk. Lakossági tájékoztatót, ügyességi versenyeket, gyermekprogramokat, előadásokat, bemutató fim vetítést biztosítják. A pályázatot május 2.-ig kell beadni.

**Kozma Zoltánné alpolgármester:** Ennek mikor kell megvalósulnia?

**Fülöp János polgármester:** Az idei évben. Szeretnénk egy Nyárzáró Falunapot csinálni belőle. A TettekRe Egyesülettel kötött együttműködésből kicsi az esély hogy lesz valami. Feltehetően a LEADER-ből sem lesz idén semmi, mert csak júliusban lesz kiírva és abból augusztusban nem lesz pénz.

**Kozma Zoltánné alpolgármester:** Szerintem adjuk be a pályázatot.

**Kötelesné Hamrik Lilla képviselő:** Olvastam, hogynégy előadás kerülne megrendezésre egy nap alatt?

**Fülöp János polgármester:** Igen egy napon. Kérdése valakinek?

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi határozatot hozza:**

**91/2016.(IV.27.) Kt számú határozat**

**Őcsény Község Önkormányzatának Képviselő-testülete támogatja a KEHOP-5.4.1 "Szemléletformálási programok" című pályázaton való részvételt.**

**A képviselő- testület a pályázat elnyerése esetén a projekt megvalósítását vállalja.**

**Felelős: Fülöp János polgármester**

**Határidő: 2016. május 2.**

**Határozatról értesül: Pénzügy**

 **Irattár**

**7. Tájékoztató a 2016. május 16. napján tartandó "Pünkösdi Égi Túra és Közlekedésbiztonsági Nap az Őcsényi Repülőtéren" elnevezésű rendezvényről**

**Fülöp János polgármester:** Megkerestek minket a rendőrségtől, hogy közlekedésbiztonsági napot szeretnének rendezni a repülőtéren. Úgy gondolom, hogy ez egy jó alkalom és erre mi is rászervezhetnénk valamilyen programot.

**Kozma Zoltánné alpolgármester:** Gyerekeknek lehetne tartani kézműves foglalkozást. Hímző Egyesület tagjait is meg lehetne hívni.

**Fülöp János polgármester:** Táncos bemutató nem lehetne?

**Scultéti Erzsébet képviselő:** De, igen.

**Fülöp János polgármester:** Akkor szükség lesz a színpadra is, össze fogjuk rakni.

**Kozma Zoltánné alpolgármester:** Fiatal gyerekek szépen tudnak hangszeren játszani. Kis bemutatót lehetne tartani.

**Fülöp János polgármester:** Kérdezzétek meg. Megszervezitek ezt?

**Kozma Zoltánné alpolgármester:** Igen**.** Akár a horgászokat is meg lehetne kérdezni. Akár állomásokat is lehetne csinálni a faluban.

**8. 0241/8 hrsz.-ú földútra adott vételi ajánlat megvitatása**

**Fülöp János polgármester:** A Kozmáék szállása, a régi Méregraktár mögötti részről van itt szó.

**Kozma Zoltánné alpolgármester:** A terület kb. 1200m2.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 6 igen szavazattal, és 1 tartózkodással az alábbi határozatot hozza:**

**92/2016.(IV.27.) Kt számú határozat**

**Őcsény Község Önkormányzatának Képviselő-testülete az önkormányzat tulajdonában lévő 0241/8 hrsz.-ú út ingatlant, értékesíteni kívánja Kozma Sándor Őcsény, Fő u. 20. szám alatti lakos részére 300,- Ft/m2 vételárért. Az ingatlan adás-vételével kapcsolatos valamennyi költség és az átminősítés eljárási költségei a vevőt terhelik. A képviselő- testület felhatalmazza a település polgármesterét a szükséges iratok aláírására.**

**A képviselő- testület felkéri a jegyzőt, hogy az ingatlan átminősítését követően az Őcsény község nemzeti vagyonáról szóló 11/2013. (VI.28.) önkormányzati rendeletének módosítását készítse elő.**

**Felelős: Fülöp János polgármester**

 **Kondriczné dr. Varga Erzsébet jegyző**

**Határidő: 2016. május 31.**

**Határozatról értesül: Kozma Sándor**

 **Irattár**

**Fülöp János polgármester:** Szeretnék gratulálni a Bogár István Hagyományőrző Egyesületnek, mert a Muharay Elemér Népművészeti Szövetség megrendezésében Veresegyházán tartott minősítőn a csoport kiválóan minősült. Kérdése, észrevétele valakinek? Ha nincs, a testületi ülést 19 42- órakor bezárom.

kmf

Fülöp János Kondriczné dr Varga Erzsébet

 polgármester jegyző

jegyzőkönyv hitelesítő:

Kötelesné Hamrik Lilla

képviselő